次仲彌性所知陳丈大卿韻
作者：張元幹
朝代：宋

paragraphs: 伏波晚歲思少遊，萬事過眼如雲浮。
我生不樂城市隘，受性但愜林泉幽。
稍同臭味自投合，肯與流俗相對酬。
旅懷久已乏佳趣，白日政覺多閑愁。
舂容大篇忽旁及，氣象楚澤涵新秋。
律嚴雖許强續尾，韻險豈復能畫籌。
逍遥一舸白太傅，蹴踏五字韋蘇州。
主人頻誇小鬟舞，勸客且聽吳娃謳。
從來誰數折巾郭，重到似是栽桃劉。
夢入江湖渺春水，何如此念隨輕鷗。